Prisutni: Ana i Marko (KMMIK), Josip i Marija (KSDS)

Prijedlog izmjena i dopuna studija (PIDS) kolegija TMK smjera definiran na sastanku ZTM u **svibnju 2018.** bio je polazna točka za daljnju izradu izmjena diplomskog studija.

Na sastanku su raspravljane sljedeće teme:

* BROJ OBVEZNIH I IZBORNIH KOLEGIJA – stav KMMIK je da treba povećati broj obveznih kolegija u odnosu na trenutni PIDS pošto je to bio stav nekoliko drugih članova ZTM na sastanku održanom 13.11. Kolege ističu da navedeno povećanje treba definirati neovisno o jednakom broju obveznih kolegija po katedrama (npr. 3+3), i u da u cilju postizanja željenih kompetencija studenata, to može biti npr. 3+4 ili 3+5… Stav je KSDS da se o tome može odlučivati samo na razini zavoda, odnosno da trenutno prisutni ne mogu odlučivati o drugačijim statusima kolegija (obvezni-izborni) od onih koji su dogovoreni u svibnju 2018.
* POVEZIVANJE SADRŽAJA TRENUTNIH KOLEGIJA NA SMJERU – budući da je na sastanku zavoda 13.11. istaknuta posebna prednost zavoda u tome što može studentima pružiti da teoretski nastavni sadržaji budu potkrepljeni i eksperimentom, raspravljalo se o mogućnostima realizacije takve ideje. Jedan od osnovnih problema je u tome što se određeni kolegiji (npr. ispitivanje k-dinamika ili ispitivanje k-stabilnost) ne izvode u istom semestru. Druga je mogućnost direktna suradnja na nastavnim predmetima (npr. Dinamika konstrukcija i potresno inženjerstvo, Lazarević-P, Demšić - A i K vj, Košćak - Lab vj., ili suradnja u vidu izrade numeričkog modela (vj. u praktikumu – KU) na nekom od kolegija KMMIK). Ovakav oblik izvođenja nastave novog studija zahtijevao bi poseban angažman (i entuzijazam) svih nastavnika pri izradi novog studijskog programa. Marko je ovdje istaknuo problem trenutnih kapaciteta laboratorija koji uz veliki broj znanstvenih projekata već i sada ima određenih problema u realizaciji nastave.

* UVOĐENJE NOVOG KOLEGIJA TEMATSKI VEZANOG NA IZRADU DIPLOMSKOG RADA – Obzirom da je cjelovito povezivanje sadržaja vrlo teško ostvarivo, od strane KSDS je predloženo da se uvede novi kolegiji po uzoru na kolegije Diplomski seminar i Diplomski projekt koji se održavaju u 2. i 3. semestru diplomskog studija na FER-u. Cilj kolegija bi bio da studenti u manjim grupama rade na odabranoj aktualnoj temi iz struke, odnosno projektu koji bi ih pripremio za izradu diplomskog rada. Pri tome bi trebali razviti i poboljšati vještine prikupljanja podataka, sudjelovanja u planiranju i izradi projekata, timskom radu, primjeni odgovarajućih tehnologija i realizaciji vlastitih rješenja, kao i njegove integracije s rješenjima drugih studenata u konačni proizvod. Osnovna ideja prihvaćena je od svih prisutnih, međutim, naglašeno je kako bi trebalo razraditi o kojem bi se obliku nastave izvodio takav kolegij i općenito njegove realizacije. Zaključeno je da bi svakako bio koristan za studente, a osim toga nastavnicima bi omogućio vrjednovanje satnice koja se inače ne broji pri mentorstvu na izradi diplomskog rada.
* BROJ IZBORNIH KOLEGIJA – Stav je KMMIK da je trenutno predloženi broj izbornih predmeta prevelik i nerealan obzirom na trenutne kapacitete nastavnog osoblja. Osim toga, nije jasno koje bi nastavne sadržaje nudili budući da trenutno postoje samo u obliku naziva kolegija. Prisutni se slažu da je trenutno bespredmetno dalje raspravljati o cjelokupnoj koncepciji TMK studija dok ne bude poznato koji se kolegiji mogu realizirati, te da treba odmah pristupiti izradi detaljnih opisa kolegija koji će biti ponuđeni na studiju.
* SADRŽAJI KOLEGIJA – KSDS predlaže da se već idući tjedan krene s razradom sadržaja kolegija kako bi se čim prije dobio potpuni pregled novih/starih kolegija, njihovih oblika nastave i nastavnog sadržaja. Dogovoreno je da se prethodno svi nastavnici zavoda upoznaju s dokumentacijom koju treba izraditi za pojedini kolegij (bez obzira na obim izmjena diplomskog studija koje će se na kraju provesti). Idući će se tjedan pripremiti materijali kako bi svi nastavnici bili upoznati s nužnim izmjenama, poboljšanjima i osuvremenjivanju sadržaja kao i naziva kolegija. Vezano na to, istaknuti su i problemi poklapanja određenih sadržaja kao i programske povezanosti kolegija koji bi se trebali žurno riješiti jasnijim opisom sadržaja kolegija.
* 4. SEMESTR – Istaknuti su mnogi problemi u vezi izvođenja nastave u 4. semestru. Npr. izrazito kratko vrijeme za izvedbu kolegija, često u dvostrukoj satnici što predstavlja iznimno opterećenje studenata i nastavnika. Nadalje, dio se studenata već zapošljava, a izradi diplomskog rada mnogi studenti posvećuju svega nekoliko tjedana (oko 3-4). Raspravljalo se o mogućnostima 'oslobađanja' semestra od velikog broja kolegija i nastavnih obveza. Ako se broj ETCS bodova diplomskog rada zadrži na 18 (tj. ako se ne poveća na 30 kako je to na nekim drugim sastavnicama SuZ), predloženo je da novi kolegij 'Diplomski projekt' bude upravo smješten u ovaj semestar, te da izborni predmeti budu ograničeni na jednostavnije kolegije koji ne bi zahtijevali prevelik angažman studenata, npr. Stručna praksa, Kontrola kvalitete ili neki kolegiji drugih smjerova. Osim toga, istaknuta je mogućnost omogući studentima da u 3.semestru ostvare veći broj ETCS-a, npr. 35.
* NAZIV DIPLOMSKOG STUDIJA – postavljeno je i pitanje 'teškog' naziva smjera. Kao jedna od mogućnosti predložen je naziv Modeliranje i ispitivanje konstrukcija. Josip ističe da su već ranije profesori Rak i Krolo istaknuli kako se pod modeliranje podrazumijeva i ispitivanje. Međutim, postavlja se pitanje 'privlačnijeg' naziva studija, ali i to da bi naziv trebao istaknuti konkretne kompetencije budućih inženjera koji izlaze sa našeg smjera. Marija je istaknula da su se kroz povijest mnogo puta mijenjali nazivi mnogih usmjerenja, te da ovo sada ne bi bilo 'probijanje leda' budući da su TMKovci to već napravili nego bi ga sada samo 'ispeglali'.